Henry Fuseli

Henry Fuseli, på tysk Johann Heinrich Füssli, (født 7. februar 1741 i Zürich i Sveits, død 16. april 1825 i distriktet Wandsworth i London), var en sveitsisk maler, tegner og kunstskribent som bodde i England fra 1765. Flere av motivene hans, som «Marerittet», skildrer overnaturlige fenomener og mytologiske figurer. Han lagde malerier for Boydell Shakespeare Gallery og skapte sitt eget Milton Gallery. Han hadde stilling som professor i maleri ved Royal Academy of Arts fra 1799 til sin død.

Fuselis romantiske, mystiske og teatralske stil og hans chiaroscuro-teknikk påvirket flere yngre kunstnere i Storbritannia, blant annet William Blake.

I tillegg til sitt kunstneriske virke er Fuseli kjent for et kortvarig forhold til den engelske forfatteren og tidligfeministen Mary Wollstonecraft.

«Marerittet»

Det romantiske maleriet The Nightmare eller Nachtmahr («Marerittet») fra 1781 er Fuselis mest berømte bilde. Det viser en kvinne i dyp søvn, utstrakt på en seng med armene over hodet og hengende ned, iført en tynn, hvit nattkjole, med en incubus, en mannlig marerittdemon i klassisk og middelaldersk folketro og myter, sittende sammenkrøket som en tung, mørk, apeliknende figur på magen hennes. I den mørke bakgrunnen til venstre stikker det fram et hestehode med ville, oppsperrede øyne.

Da bildet ble stilt ut i London i 1782, vakte det stor oppmerksomhet og interesse, blant annet for sin djerve erotiske ladning og uhyggelige fascinasjonskraft. Det ble laget et stikk av bildet som ble trykt og spredt over store områder og gjorde motivet ytterligere kjent og populært. Fuseli lagde flere versjoner av bildet og inspirerte også andre kunstnere til å gjenta motivet.

«Marerittet» er blitt forstått på flere måter. Motivet er hentet fra folkelige forestillinger om demoner som plager sovende mennesker og dyr. Hesten, på engelsk en mare, altså «merr», spiller på ordlikheten med Nightmare og uttrykket «å bli ridd av en mare», marerittdemonen i tysk og nordeuropeisk tradisjon. Motivet blir også tolket som en kunstnerisk skildring av et klassisk stadium under søvnparalyse (søvnlammelse), et skremmende «mareritt i våken tilstand» straks før innsovning eller etter oppvåkning med hallusinasjoner og lammelse som gjør det vanskelig å puste.nrk.no 1.10.2016: Mareritt i våken tilstand (om søvnparalyse)

Referanser

Eksterne lenker


Kategori:Britiske malere
Kategori:Sveitsiske malere
Kategori:Personer fra Zürich
Kategori:Portrettmalere
Kategori:Fødsler i 1741
Kategori:Dødsfall i 1825
Kategori:Medlemmer av Royal Academy of Arts